b'\n_START_ARTICLE_\nJean-Baptiste Camille Corot\n_START_SECTION_\nBiografia\n_START_PARAGRAPH_\nDe fam\xc3\xadlia rica, Corot va rebre una educaci\xc3\xb3 burgesa i va fer els seus estudis a Rouen, entre 1807 i 1812, que el van marcar al llarg de la seva vida. All\xc3\xad vivia amb un amic anomenat Sennegon, lector de Rousseau i pr\xc3\xb2xim a les idees il\xc2\xb7lustrades, de qui va adquirir el gust per la natura._NEWLINE_Va continuar la seva formaci\xc3\xb3 a Poissy i en concloure-la, va comunicar a la seva fam\xc3\xadlia el seu desig de ser pintor, per\xc3\xb2 el seu pare s\'hi neg\xc3\xa0 i el va contractar com a aprenent al negoci familiar. Camille no va cedir i dedicava gaireb\xc3\xa9 tota la seva jornada laboral a dibuixar, per la qual cosa la fam\xc3\xadlia va acabar per entendre la seva vocaci\xc3\xb3 i en va finan\xc3\xa7ar la seva formaci\xc3\xb3 art\xc3\xadstica._NEWLINE_En el seu primer i m\xc3\xa9s llarg viatge a It\xc3\xa0lia, entre 1822 i 1825, va descobrir els efectes de la rotunda llum meridional a Roma i els seus voltants i, m\xc3\xa9s encara, a T\xc3\xadvoli i a la vora de N\xc3\xa0pols. Els temes pintats a It\xc3\xa0lia s\xc3\xb3n, amb freq\xc3\xbc\xc3\xa8ncia, les restes de monuments de l\'Antiguitat romana, tantes vegades pintats per artistes de tot Europa que acudien a Roma a completar la seva formaci\xc3\xb3, per\xc3\xb2 mentre altres pintors repetien els models po\xc3\xa8tics del classicisme acad\xc3\xa8mic, Corot els va pintar tal com els veia, com a volums que, sense perdre la seva significaci\xc3\xb3 hist\xc3\xb2rica, variaven segons indiquessin els seus ulls._NEWLINE_La llum italiana li ensenyaria una de les seves aportacions fonamentals al llenguatge pict\xc3\xb2ric de la modernitat: "El dibuix -deia Corot- \xc3\xa9s el primer que cal buscar. Seguidament, els valors. Aquests s\xc3\xb3n els punts de suport. Despr\xc3\xa9s el color i, finalment, l\'execuci\xc3\xb3"._NEWLINE_A Fran\xc3\xa7a, Corot preferia les hores d\'alba i el crepuscle, quan la llum es difumina, per sortir al camp a pintar. Per\xc3\xb2 a It\xc3\xa0lia va aprendre que el color passava aix\xc3\xad a ser un factor relatiu, el paper del qual a la tela depenia dels altres tons que l\'envoltaven. Amb aix\xc3\xb2 no tan sols estava avan\xc3\xa7ant un principi essencial del llenguatge impressionista, sin\xc3\xb3 de tota la pintura moderna. Camille Corot va influir de forma molt important en l\'estil i personalitat pict\xc3\xb2rica del pintor olot\xc3\xad Josep Olivet Legares.'